
1. Menetlus juhtivkomisjonis esimese ja teise lugemise vahel

Vabariigi Valitsus algatas eelnõu 19.01.2026. Eelnõu esimene lugemine toimus 10.03.2026. Muudatusettepanekute esitamise tähtajaks määrati 25.03.2026. Riigikogust eelnõule muudatusettepanekuid ei esitatud. Arvamuse eelnõu osas esitasid Eesti Kaubandus-Tööstuskoda, Eesti Kindlustusseltside Liit ja Eesti Krediidiandjate Liit. Teisi ettepanekuid ega kirjalikke pöördumisi eelnõuga seoses ei laekunud.

Õiguskomisjon valmistas eelnõu teist lugemist ette 14.04. ja 21.04 istungitel.

14.04.26 istungil, millest võtsid osa Justiits- ja Digiministeeriumi õiguspoliitika osakonna tsiviilõiguse talituse nõunik Karin Maisvee, Eesti Kaubandus-Tööstuskoja jurist Ireen Tarto, Eesti Kindlustusseltside Liidu esindaja If P&C Insurance juhatuse liige ja juriidilise üksuse juht Heinar Olak, Eesti Krediidiandjate Liidu juhatuse liikmed Siim Juks ja Jevgeni Belavin, toimus eelnõule esitatud arvamuste ja ettepanekute arutelu. Komisjon ei pidanud arutelu tulemusena vajalikuks eelnõusse muudatuste tegemist, küll aga leiti, et lisaks eelnõu esimese lugemise seletuskirjale vajavad mõned eelnõuga kaasnevad muudatused õigusselguse ja tulevase rakendamispraktika hõlbustamiseks täiendavat selgitamist.

VÕS § 56 ja § 433 (kaugsidevahendite abil sõlmitud kindlustuslepingutest taganemine) muudatuste osas selgitame, et juhtudel, mil kindlustuslepingute puhul tehakse VÕS kindlustuslepinguid käsitlevas eriosas (§ 433) viide VÕS üldosa taganemisõigusele (VÕS § 56), näiteks põhjusel, et seda tüüpi kindlustuslepingu puhul Euroopa Liidu õigus eraldi õigusaktiga taganemisõigust ette ei näe ja seega tuleb tarbijale tagada taganemisõigus üldise sidevahendi abil sõlmitud lepingute regulatsiooni alusel, tuleb lähtuda VÕS § 53 lõike 5 täiendamisel (eelnõu § 1 p 4) lisatud põhimõttest, mille kohaselt lepingueelse teabe andmise kohustuse kohta ei kohaldata VÕS üldosas sätestatut, kui Euroopa Liidu õiguse või seda üle võtvate normidega on teatud liiki finantsteenuste osutamise kohta sätestatud teisiti. 
Seega juhul, kui kindlustuslepingute puhul on Euroopa Liidu õiguse ülevõtmisest tulenevalt lepingueelse teabe andmise kohustus juba VÕS eriosas reguleeritud, siis tuleb ka üldosas sätestatud taganemisõiguse kohaldamisel lähtuda lepingueelse teabe küsimustes ikkagi VÕS eriosa regulatsioonist.

21.04.2026 istungil vaatas komisjon läbi eelnõu teise lugemise materjalid, otsustas muuta eelnõu seadusena jõustumise aega ja tegi menetlusotsused.
2. Muudatusettepanek

Õiguskomisjon eelnõu juhtivkomisjonina algatas ühe muudatusettepaneku, mille sisuks on eelnõu seadusena jõustumise tähtaja pikendamine. Komisjon peab õigeks esialgu eelnõus kavandatust pikema vacatio legis perioodi sätestamist, mis on normiadressaatidele vajalik muudatustega kohanemiseks, sh IT-arendusteks ja muude tööprotsesside ümberkorraldamiseks.

3. Menetlusotsused

Õiguskomisjon otsustas saata eelnõu täiskogusse teisele lugemisele 06.05.2026 ettepanekuga eelnõu teine lugemine lõpetada. Juhul, kui eelnõu teine lugemine lõpetatakse, saata eelnõu kolmandaks lugemiseks Riigikogu päevakorda 13.05.2026 ettepanekuga viia läbi eelnõu lõpphääletus. 
Eelnõu seadusena vastuvõtmiseks on vajalik Riigikogu poolthäälteenamus.

 Esitab õiguskomisjon 21.04.2026.

 (kinnitatud digitaalselt)

 Madis Timpson
 õiguskomisjoni esimees
